《陈行之二年三至宁江尝有游吴之兴而尚不果》
宋代·晁公溯

君如历块马，万里当霜蹄。
今为绕枝鹊，终夕未安栖。
二年三风过，每至醉似泥。
我贫觞豆薄，饭豆兼羹藜。
汲碧云雨硖，撷青风露畦。
焉能效季伦，咄嗟办蓱荠。
君妇工烹调，刀几劳柔荑。
昔尝留我饭，鲜腴出中闺。
慎勿笑粢粝，平生把锄犁。
朝来忽告别，复指巴渝西。
借问王内史，何时游会稽。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。